A tegnapi negatív rekord után csütörtökön újabb történelmi mélypontra esett a forint árfolyama a bankközi piacon csütörtökön az euróval szemben - írja az MTI. A szerdai 328,07 forintos - szintén történelmi - mélypont után csütörtökön 329,02 forintot ért el a fizetőeszköz jegyzése.

Az euró jegyzése 328,89 forintra emelkedett este fél hétre a reggel nyolckor jegyzett 327,71 forintról. Az euró csütörtökön 327,60 és 329,02 forint között mozgott.

A dollárral és a svájci frankkal szemben is gyengült a forint: a svájci frank árfolyama 284,24 forintról 284,74 forintra, a dolláré pedig 283,53 forintról 284,00 forintra emelkedett.



Közben az MTI szemlézte Tatha Ghose, a Commerzbank londoni befektetési részlegének európai feltörekvő piacokkal foglalkozó főközgazdásának csütörtöki értékelését, ami szerint, a ház jelenleg is érvényes előrejelzésében 2018 végére 325 forint/eurós árfolyam szerepel. Ghose szerint a forint mélységi rekordokat dönt ugyan az euróval szemben, de eközben együtt mozog a közvetlen térség valutáival, például a lengyel zlotyval, amivel szemben szintén gyengült, de nem aggasztó mértékben.



Az elemző kiemelte, hogy hosszú időtávlatot tekintve Magyarországon rendszerint magasabb az infláció, mint Lengyelországban és Csehországban, és ha egyszer megindul, akkor nagyon makacsnak bizonyul. Mindemellett az MNB a közvetlen térség egyetlen olyan jegybankja, amely még mindig enyhíti monetáris politikáját nem konvencionális eszközökkel, miközben a cseh jegybank már emel, a lengyel pedig semleges monetáris alapálláson van.